Broj: 711-I-718-M-240/22-02-17

Zagreb, 6. svibnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Ivana Heraka, člana Uprave trgovačkog društva Adriatic Croatia International Club d.d.**, za davanjem mišljenja Povjerenstva,na 170. sjednici održanoj dana 6. svibnja 2022.g. daje sljedeće

**MIŠLJENJE**

1. **Obveznik Ivan Herak, član Uprave trgovačkog društva Adriatic Croatia International Club d.d., može koristiti službeno vozilo ako je to propisano zakonom, drugim podzakonskim općim aktom ili općim aktom navedenog trgovačkog društva, jer je isto povezano sa troškovima prijevoza u obnašanju javne dužnosti, slijedom čega se ne radi o zabranjenoj dodatnoj naknadi iz članka 7. točke d) ZSSI/21-a.**
2. **Obveznik Ivan Herak može 24 sata dnevno koristiti službeno vozilo trgovačkog društva Adriatic Croatia International Club d.d. za svaku svrhu koja je povezana ili se može dovesti u svezu s izvršavanjem ovlasti člana Uprave te za one privatne potrebe koje se uobičajeno i u manjem opsegu izvršavaju uz korištenje vozila za službene svrhe, dok bi njegovo korištenje isključivo za privatne svrhe nevezano za obnašanje javne dužnosti upućivalo na moguću povredu odredbi ZSSI/21-a.**

Obrazloženje

Zahtjev za davanjem mišljenja Povjerenstva podnio je Ivan Herak, član Uprave trgovačkog društva Adriatic Croatia International Club d.d. U knjigama ulazne pošte Povjerenstva zahtjev je zaprimljen 28. travnja 2022. pod poslovnim brojem 711-U-4507-M-240/22-01-1, povodom kojeg se vodi predmet broj M-240/22.

Člankom 3. stavkom 1. podstavkom 39. ZSSI/21-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu navedenog zakona, stoga je Ivan Herak, za kojeg je uvidom u podatke sudskog registra Trgovačkog suda u Rijeci utvrđeno da obnaša dužnost člana Uprave trgovačkog društva Adriatic Croatia International Club d.d. počevši od 14. veljače 2022., dužan postupati sukladno odredbama ZSSI/21-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u zahtjevu navodi da je Povjerenstvo donijelo Dopunu Smjernice o zabrani primitka dodatne naknade 12. travnja 2022. u kojoj se navodi da obveznici mogu koristiti prijevozna sredstva, ali da istom nije izričito navedeno smiju li ih koristiti za službene potrebe, slijedom čega traži mišljenje Povjerenstva može li kao obveznik koristiti službeno osobno vozilo 24 sata dnevno u službene i privatne svrhe ili samo u službene svrhe.

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Povjerenstvo prvenstveno napominje da je Dopunom Smjernice ukazalo koji se primitci ostvareni uz plaću ne bi smatrali zabranjenom dodatnom naknadom u smislu članka 7. točke d) ZSSI/21-a. S obzirom da je korištenje službenog automobila povezano sa troškovima prijevoza u obnašanju javne dužnosti, ne radi se o zabranjenoj dodatnoj naknadi u smislu navedene zakonske odredbe.

Međutim, obveznik Ivan Herak bi u obnašanju dužnosti člana Uprave trgovačkog društva Adriatic Croatia International Club d.d. mogao koristiti službeno vozilo 24 sata dnevno samo ako je to propisano zakonom, drugim podzakonskim općim aktom ili općim aktom navedenog trgovačkog društva.

Povjerenstvo, međutim, ukazuje da su obveznici u svakoj situaciji dužni staviti javni interes iznad privatnog te odijeliti privatni interes od javnog interesa, s obzirom da su im službena vozila stavljena na raspolaganje povodom obnašanja dužnosti od tijela javne vlasti u kojem obnašaju dužnost.

Iz navedenog razloga obveznik Ivan Herak može koristiti službeno vozilo trgovačkog društva Adriatic Croatia International Club d.d. za službene svrhe tijekom cijelog dana, kao što je dolazak i odlazak na posao, odlazak na sastanke radi ostvarivanja poslovnih i drugih interesa navedenog trgovačkog društva, odlazak na službeni put te za svaku drugu svrhu koja se može dovesti u svezu s izvršavanjem ovlasti člana Uprave.

Nadalje, službeno vozilo se može koristiti i za one potrebe koje nisu povezane s obnašanjem dužnosti, ali se uobičajeno te u manjem opsegu izvršavaju uz korištenje vozila za službene svrhe, kao što su npr. prijevoz djece do škole neposredno prije dolaska na posao vozilom.

Ukoliko bi obveznik koristio službeno vozilo isključivo za privatne svrhe te se isto ne bi moglo promatrati u kontekstu obnašanja javne dužnosti (npr. radi odlaska na godišnji odmor), radilo bi se postupanju koje bi Povjerenstvo sagledavalo u kontekstu moguće zlouporabe posebnih prava obveznika, odnosno moguće zakonske povrede.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Ivan Herak, elektronička dostava
2. Objava na internetskoj stranici Povjerenstva
3. Pismohrana